ປະ​ເທດ​ໃນ​ຢູ​ໂຣບ ຮູ້​ສຶກ​ບໍ່​ມີ​ສ່ວນ​ຮ່ວມ ໃນ​ການ​ເຈ​ລະ​ຈາ​ ລະ​ຫວ່າງ​ສະ​ຫະ​ລັດ ກັບ ຣັດ​ເຊຍ 
ນັກວິເຄາະ ລີແອນນາ ຟິກສ໌ ປະຈຳຢູ່ທີ່ກອງທຶນມາໂຊລ ຂອງເຢຍຣະມັນ ຢູ່ໃນນະຄອນຫຼວງວໍຊິງຕັນ ກ່າວວ່າ ສະຫະພາບຢູໂຣບ ມາຮ່ວມໃນການເຈລະຈາ ຊ້າແລ້ວ.
ໃນຂະນະທີ່ສະຫະລັດ ແລະຣັດເຊຍ ພົບປະກັນເພື່ອເຈລະຈາຢູ່ນະຄອນເຈນີວາ ໃນອາທິດນີ້ ອະນາຄົດດ້ານຄວາມໝັ້ນຄົງຂອງຢູໂຣບ ຫຼື ອີຢູ ແມ່ນເປັນເລື້ອງສຳຄັນສຸດ ໃນການເຈລະຈາ ແຕ່ການບໍ່ໄດ້ເຂົ້າຮ່ວມ ໃນການເຈລະຈາຂອງສະ ຫະພາບຢູໂຣບນັ້ນ ເປັນທີ່ຈະແຈ້ງວ່າ ເຮັດໃຫ້ບັນດາເຈົ້າໜ້າທີ່ຂອງກຸ່ມດັ່ງກ່າວ ບໍ່ພໍໃຈ ຫົວໜ້າດ້ານນະໂຍບາຍການຕ່າງປະເທດຂອງອີຢູ ທ່ານໂຈເຊັບ ບໍແຣລ (Josep Borrell) ໄດ້ກ່າວຕໍ່ບັນດານັກຂ່າວໃນວັນທີ 5 ມັງກອນຜ່ານມາວ່າ “ໃນເລື້ອງການເຈລະຈານີ້ ບໍ່ພຽງມີແຕ່ສອງຝ່າຍເທົ່ານັ້ນ ມັນບໍ່ແມ່ນພຽງແຕ່ ສະຫະລັດແລະຣັດເຊຍ ຖ້າເຈົ້າຢາກຈະເຈລະຈາກ່ຽວກັບຄວາມໝັ້ນຄົງໃນຢູໂຣບ, ບັນດາປະເທດໃນຢູໂຣບ ຕ້ອງມີສ່ວນຮ່ວມ ໃນການເຈລະຈານຳ ” ທ່ານບໍແຣລ ໄດ້ໃຫ້ຄຳເຫັນດັ່ງກ່າວ ຫຼັງຈາກໄດ້ເດີນທາງໄປຢ້ຽມຢາມເຂດແນວໜ້າຂອງບັນຫາຂັດແຍ້ງຢູ່ພາກຕາເວັນອອກຂອງຢູເຄຣນ ບ່ອນທີ່ພວກກະບົດທີ່ໜຸນຫຼັງໂດຍຣັດເຊຍ ຕໍ່ສູ້ກັບກອງກຳລັງຂອງຢູເຄຣນ ຢ່າງຕໍ່ເນື່ອງ ເກືອບຮອດເຈັດປີ ພາຍຫຼັງທີ່ມົສກູໄດ້ເຂົ້າຢຶດເອົາແຫຼມຄຣາຍເມຍມາເປັນຂອງຕົນດ້ວຍກຳລັງທະຫານ ນັກວິເຄາະທ່ານນາງ ລີແອນນາ ຟິກສ໌ ປະຈຳຢູ່ທີ່ກອງທຶນມາໂຊລຂອງເຢຍຣະມັນ ຢູ່ໃນນະຄອນຫຼວງວໍຊິງຕັນ ກ່າວວ່າ ສະຫະພາບຢູໂຣບ ມາຮ່ວມໃນການເຈລະຈາຊ້າແລ້ວ ທ່ານນາງຟິກສ໌ ກ່າວຕໍ່ວີໂອເອວ່າ “ບັນຫານະທີ່ນີ້ ກໍແມ່ນວ່າ ສະຫະພາບຢູໂຣບ ບໍ່ໄດ້ມີສ່ວນພົວພັນຢ່າງເປັນທາງການໃນການເຈລະຈາ ເມື່ອປີ 2014 ເວລາທີ່ວິກິດການຂອງຢູເຄຣນ ໄດ້ເກີດຂຶ້ນ ໃນຕອນນັ້ນ ພວກເຮົາມີເຢຍຣະມັນ ແລະຝຣັ່ງ ຢູ່ໃນການເຈລະຈາ ແບບທີ່ເອີ້ນວ່າ ນໍມັນດີ (Normandy) ແລະບໍ່ມີຜູ້ແທນຂອງສະຫະພາບຢູໂຣບເລີຍ ” ທ່ານນາງກ່າວຕໍ່ໄປວ່າ “ໃນອີກດ້ານນຶ່ງ ສະຫະພາບຢູໂຣບ ຄວນເຮັດໃຫ້ເປັນທີ່ຈະແຈ້ງສິ່ງທີ່ຕົນສາມາດປະກອບສ່ວນຕໍ່ການປຶກສາຫາລື ພານໃນສະຫະພາບ ຢູໂຣບ ຄຳຖາມກໍແມ່ນວ່າ ຜູ້ໃດມີອຳນາດຫຼາຍກວ່າ-ບັນດາປະເທດສະມາຊິກ ຫຼື ອີຢູ ໃນຖານະເປັນສະຖາບັນນັ້ນເອງບໍ່? ແລະໃນອີກດ້ານນຶ່ງ ຢູ່ໃນມົສກູ ອີຢູ ແມ່ນບໍ່ໄດ້ຖືກເອົາຈິງເອົາຈັງນຳເລີຍ ” ມີຄວາມຢ້ານກົວວ່າ ສົງຄາມຢູ່ໃນພາກຕາເວັນອອກຂອງຢູເຄຣນ ອາດໃກ້ຈະລຸກເປັນໄຟອີກຄັ້ງນຶ່ງ ໃນບໍ່ເທົ່າໃດເດືອນຜ່ານມານີ້ ຣັດເຊຍໄດ້ເສີມກຳລັງທະ ຫານເກີນກວ່າ 100,000 ຄົນຢູ່ໃກ້ກັບຊາຍແດນຂອງຢູເຄຣນ ຈຶ່ງໄດ້ກະຕຸ້ນໃຫ້ປະເທດຕາເວັນຕົກຢ້ານວ່າ ຈະມີການບຸກລຸກໃກ້ຈະເກີດຂຶ້ນ ໃນຂະນະດຽວກັນ ມົສກູ ຈົ່ມວ່າ ກອງທັບຂອງອົງການເນໂຕ້ ໄດ້ເສີມຂະຫຍາຍຢູ່ໃນເຂດພາກຕາ ເວັນອອກຂອງຢູໂຣບ ແລະໄດ້ກ່າວເຕືອນເຖິງໄພອັນຕະລາຍຂອງການປະເຊີນໜ້າກັນ